Document ID: 32014D0325

VYKONÁVACIE ROZHODNUTIE KOMISIE
z 3. júna 2014
o uznaní systému „KZR INiG System“ na preukázanie súladu s kritériami trvalej udržateľnosti podľa smerníc Európskeho parlamentu a Rady 98/70/ES a 2009/28/ES
(2014/325/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (1), a najmä na jej článok 18 ods. 6,
so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív, a ktorou sa mení a dopĺňa smernica Rady 93/12/EHS (2), a najmä na jej článok 7c ods. 6,
po porade s Výborom pre trvalú udržateľnosť biopalív a biokvapalín,
keďže:
(1)
V smerniciach 98/70/ES a 2009/28/ES sa stanovujú kritériá trvalej udržateľnosti pre biopalivá. Články 7b a 7c smernice 98/70/ES a jej príloha IV sú podobné článkom 17 a 18 smernice 2009/28/ES a prílohe V k tejto smernici.
(2)
V prípade, keď sa biopalivá a biokvapaliny majú zohľadniť na účely uvedené v článku 17 ods. 1 písm. a), b) a c) smernice 2009/28/ES, by členské štáty mali od hospodárskych subjektov žiadať, aby preukázali, že biopalivá a biokvapaliny spĺňajú kritériá trvalej udržateľnosti stanovené v článku 17 ods. 2 až 5 smernice 2009/28/ES.
(3)
Keď hospodársky subjekt poskytne dôkaz alebo údaje získané v súlade s dobrovoľnou schémou, ktorú uznala Komisia, v rozsahu, ktorého sa týka rozhodnutie o uznaní, členský štát by nemal od dodávateľa vyžadovať poskytnutie ďalších dôkazov o splnení kritérií trvalej udržateľnosti.
(4)
Žiadosť o uznanie, že systém „KZR INiG System“ preukazuje, že dodávky biopalív spĺňajú kritériá trvalej udržateľnosti uvedené v smernici 98/70/ES a smernici 2009/28/ES, bola prvý raz predložená Komisii 17. júla 2012. Akceptovaná verzia systému bola predložená 17. decembra 2013. Systém sa uplatňuje na suroviny vypestované a zozbierané v EÚ, ako aj na odpady a zvyšky z EÚ. Systém sa uplatňuje na celý dodávateľský reťazec od produkcie surovín po distribúciu biopalív. Uznaný systém by sa mal sprístupniť na platforme transparentnosti zriadenej na základe smernice 2009/28/ES.
(5)
Z posúdenia systému „KZR INiG System“ vyplynulo, že v dostatočnej miere zahŕňa kritériá trvalej udržateľnosti podľa smernice 98/70/ES a smernice 2009/28/ES a uplatňuje aj metodiku hmotnostnej bilancie v súlade s požiadavkami článku 7c ods. 1 smernice 98/70/ES a článku 18 ods. 1 smernice 2009/28/ES.
(6)
Z hodnotenia systému „KZR INiG System“ vplynulo, že spĺňa požadované normy spoľahlivosti, transparentnosti a nezávislosti auditu, a dodržiava požiadavky na metodiku v prílohe IV k smernici 98/70/ES a prílohe V k smernici 2009/28/ES.
(7)
Systém „KZR INiG System“ sa posudzoval na základe právnych predpisov platných v čase prijatia tohto vykonávacieho rozhodnutia Komisie. Komisia v prípade relevantných zmien v právnom základe posúdi systém, s cieľom stanoviť, či tento systém naďalej v dostatočnej miere zahŕňa kritériá trvalej udržateľnosti, vzhľadom na ktoré bol uznaný.
(8)
Opatrenia stanovené v tomto rozhodnutí sú v súlade so stanoviskom Výboru pre trvalú udržateľnosť biopalív a biokvapalín,
PRIJALA TOTO ROZHODNUTIE:
Článok 1
Systém „KZR INiG System“ (ďalej len „systém“), ktorý bol 17. decembra 2013 predložený Komisii na uznanie, preukazuje, že dodávky biopalív spĺňajú kritériá trvalej udržateľnosti podľa článku 17 ods. 3, 4 a 5 smernice 2009/28/ES a článku 7b ods. 3, 4 a 5 smernice 98/70/ES.
Systém obsahuje aj presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES.
Systém možno použiť na preukázanie súladu s článkom 7c ods. 1 smernice 98/70/ES a článkom 18 ods. 1 smernice 2009/28/ES.
Článok 2
Ak systém po prijatí tohto rozhodnutia prejde takými obsahovými zmenami, ktoré by mohli ovplyvniť základ tohto rozhodnutia, takéto zmeny sa musia bezodkladne oznámiť Komisii. Komisia posúdi oznámené zmeny s cieľom zistiť, či systém naďalej v dostatočnej miere zahŕňa kritériá trvalej udržateľnosti, vzhľadom na ktoré bol uznaný.
Ak sa jasne preukáže, že v systéme neboli implementované prvky považované za rozhodujúce pre toto rozhodnutie, a ak dôjde k vážnemu a štrukturálnemu porušeniu týchto prvkov, Komisia môže toto rozhodnutie zrušiť.
Článok 3
Toto rozhodnutie je platné na obdobie piatich rokov.
Článok 4
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
V Bruseli 3. júna 2014

Labels: 14
20
7
3
12